
Alison Roberts bor i Christchurts på New Zealand. Hun begynte sin yrkeskarriere som lærer i grunnskolen; nå jobber hun deltid som romanforfatter og ambulansesjåfør. Foreldrerollen, huslige sysler, hagearbeid og omsorgen for familiens kjæledyr, gir henne travle dager. Tenåringsdatteren Betty sørger dessuten for at mange timer går med til hester og ridning, og det er ikke alltid lett å finne tid til alt som skal gjøres. Men belønningen hun får for innsatsen gjør den vel verdt.




1

Hva i all verden var det som foregikk her?

Situasjonen minnet om en film med en helt og en gangster i hovedrollene. Det var ikke dette Jenna Freeman hadde forventet å bli møtt med da hun kjørte opp foran det fabelaktige, gamle huset i eksklusive Hamilton Drive, for å møte til et jobbintervju.

En kvinne som så ut til å være i syttiårene, betraktet henne med et bifallende smil om munnen. Den andre kvinnen, som måtte være minst tjue år yngre, stirret på Jenna med stål i blikket. Det var ingen tvil om at begge damene hadde sterke personligheter.

– Jeg vet ikke om jeg forstår, sa Jenna forsiktig. – Er det noe galt med den lille piken?

– Med Danielle? Milde himmel, nei! Hun er et perfekt lite under.

Alle de tre kvinnene rettet blikkene mot samtalens hovedperson, og Jenna måtte smile.

Ja. Danielle var perfekt.

Jenna hadde møtt mange babyer i sin karriere som barnesykepleier, og hun syntes alle var søte på sitt vis. Noen hadde et fjes som kunne ha reklamert for barnemat. Andre hadde bedårende smil. Noen var rolige, mens andre var bråkete og svært fascinert av omgivelsene.

Alle var forskjellige. Men denne babyen – ni måneder gamle Danielle Romano – var virkelig spesiell.

Hun ville vært et yndet objekt for en fotograf i sin vakre, rosa kjole, sine lange hvite sokker og skinnsko. Et silkebånd i samme farge som kjolen var knyttet i en sløyfe om skinnende, sorte krøller, like perfekt knyttet som sløyfen på de hvite skoene.

Små fingrer lekte akkurat nå forsiktig med sløyfen på den ene skoen, som om Danielle trodde hun hadde all verdens tid til å utforske objektet. De fargerike lekene som omga henne ble ikke vist like stor interesse.

Hun måtte ha enset kvinnenes oppmerksomhet, for hånden hennes stanset i luften mens hun løftet blikket. Store, mørke øyne betraktet Jenna tillitsfullt, til tross for at hun var en fremmed. Det var ingen tegn til smil i det lille ansiktet, men det hadde Jenna heller ikke forventet.

Jenna rettet blikket mot de to kvinnene som satt overfor henne.

Danielles bestemødre.

– I annonsen sto det at dere ville ha en kvalifisert barnesykepleier.

– Det stemmer.

– Men dette barnet er sunt og friskt. Dette er en jobb for en barnepike, ikke for en sykepleier.

Den eldste av de to kvinnene, Maria Romano, trakk blikket til seg, som om hun følte seg litt beklemt. Jenna fikk nesten en fornemmelse av at hun var nervøs.

Den yngste kvinnen, Louise Gibbs, nikket derimot bekreftende. – Det var jo det jeg sa, Maria. Hun passer ikke til denne jobben.

Jenna reiste bust. Den avgjørelsen burde vel være hennes egen, siden hun egentlig var overkvalifisert. Hvis hun sa ja til jobben, ville hun få bruk for en brøkdel av kunnskapen og ferdighetene hun hadde slitt for å tilegne seg.

– Jenna er bedre kvalifisert enn en vanlig barnepike, Louise. Vi ønsker begge det beste for Ella, ikke sant?

– Danielle. Korreksjonen kom automatisk. Louise senket blikket til Jennas CV, som lå på salongbordet mellom dem. – Du er litt yngre en jeg kunne ønsket.

– Jeg er trettien. Årene innhentet henne raskere enn Jenna likte. Alle vennene hennes hadde giftet seg og fått familie. Jenna var den eneste som fortsatt var singel og barnløs. Var det skjebnebestemt at hun skulle stanse tikkingen fra sin egen biologiske klokke ved å ta seg av andre menneskers barn?

En skremmende tanke. Kanskje hadde det vært et feilgrep å stille opp til dette intervjuet. Men tanken på å jobbe som privat barnesykepleier i en ny by hadde virket fristende. En behagelig jobb, som ville gi henne tid til å forsone seg med de utfordringene livet hadde gitt henne. En mulighet til å møte nye mennesker på et sted som ikke var hjemsøkt av vonde minner.

En venninne hun hadde holdt kontakten med siden studietiden, hadde oppmuntret henne.

– Du må komme til Christchurch, hadde Anne sagt til Jenna. – Det hadde vært fint for oss begge å tilbringe tid sammen igjen.

– Og du er ugift. Louise snakket som om det var ensbetydende med en  sykdom.

– Ja. Jenna rettet ryggen. Den siste mannen i livet hennes hadde gjort sitt beste for å få henne til å føle seg mindreverdig. En ukjent bestemor skulle ikke få ødelegge den skjøre selvrespekten hun så møysommelig hadde klart å gjenopprette. – Jeg ville ikke søkt på en stilling med tilhørende hybelleilighet hvis jeg ikke hadde vært singel.

– Nei, selvfølgelig ikke, samtykket Maria. – Og du er gammel nok til å ha opparbeidet deg erfaring. Hvor lenge har du jobbet som barnesykepleier?

– Seks år. Før det jobbet jeg på en akuttavdeling.

– Hørte du det, Louise? Ville det ikke være flott å ha en person i huset som kan takle nødssituasjoner eller sykdom som kan ramme Danielle?

Maria smilte varmt. Den italienske kvinnen snakket engelsk med en tung aksent, og hun gestikulerte ivrig. Hun hadde noen kilo for mye, og de kostbare klærne lot til å være valgt for sin komfort, ikke for sin stil. Med sitt varme smil og sølvgrå hår minnet hun Jenna om hennes egen mor. Hun ga henne et hjertelig smil tilbake.

– Hm. Louises blikk hvilte fremdeles forskende og kaldt på henne, en påfallende kontrast til blikkontakten som Jenna nettopp hadde hatt med Maria.

Louise brøt øyekontakten for å iaktta det enkle, sorte skjørtet og blusen som Jenna hadde funnet passende for intervjuet, og det lange håret som var samlet i en hestehale. Blikket registrerte også fingrene som var blottet for smykker og ringer, og de kortklipte, ulakkerte neglene.

Jenna kjente skamrødmen bre seg i kinnene. Hun var kanskje ikke noen fotomodell, i motsetning til den flotte blondinen på de mange fotografiene som prydet kaminhyllen i dette rommet, men hun var ikke lite attraktiv som kvinne heller.

Blikket hennes stanset ved et av de største fotografiene. Et bryllupsbilde, som virket for perfekt til å være ekte. Brudgommen var et syn. Høy, mørk og myndig, og hånden hans holdt beskyttende om hånden som hvilte på armen hans og tilhørte den blonde prinsessen som var innhyllet i en hvit sky av silke og tyll.

Det var en viss likhet mellom bruden og den yngste av kvinnene som satt rett overfor Jenna. Ansiktene hadde noe hardt ved seg. Jenna var slett ikke sikker på om hun likte Louise Gibbs, og hun ble stadig mer overbevist om at denne jobben ikke var noe for henne.

Hun rørte urolig på seg i stolen. – Jeg har en følelse av at jeg kaster bort tiden deres.

– Nei, nei! Maria strakte frem en hånd, en gest som sa at Jenna skulle bli sittende. – Ikke gå, vær så snill.

Jenna registrerte et nytt uttrykk i Marias ansikt. Det minnet mer om frykt enn om nervøsitet. Det forsvant før hun rakk å studere det skikkelig, men det hadde vekket nysgjerrigheten hennes. Det hersket en underlig atmosfære i dette huset, og hun hadde ikke lyst til å gå derfra før hun fant ut hva det var.

Jenna ble sittende.

– Danielles far heter Paul Romano, opplyste Louise og brøt tausheten. Hun betraktet Jenna vaktsomt. – Han er barnelege og kirurg her i Christchurch. Du må ha hørt om ham …

Den velrenommerte Paul Romano? Jenna kunne ikke skjule sin forbauselse. Han var kjent som en dyktig kirurg, og hadde spesialisert seg på å fjerne tumorer hos barn. Ryktet hans fikk barneleger til å sende kreftsyke barn hit langveis fra for å bli behandlet.

– Selvfølgelig. Vi sendte ofte de mest kompliserte tilfellene hit. Han nyter stor respekt.

– Ja. Det enkle ordet som ble uttalt samtidig fra begge kvinnene var tungt ladet med stolthet.

– Paolo er min sønn, tilføyde Maria. – Mitt eneste barn. Min eneste familie i dette landet. Faren hans døde dessverre for tre år siden. Vi …

– Paul var gift med mitt eneste barn, innskjøt Louise. – Med min datter Gwendolyn. Hun fikk alvorlige komplikasjoner etter en blodpropp i forbindelse med Danielles fødsel … hun døde bare tre timer etter at Danielle kom til verden.

Louise vendte blikket bort mens hun kjempet for å gjenvinne selvbeherskelsen. Maria mumlet et eller annet på italiensk idet hun klappet Louise trøstende på armen. Akkurat da følte Jenna sympati med dem begge.

– Det var trist å høre, sa hun stille. – Det må ha vært en vanskelig tid for dere.

Louise kom raskt til hektene igjen. – Paul var helt knust. Han har fremdeles ikke kommet over sjokket, og det hjelper ikke at han har Danielle.

– Å? Jenna fant dette uforståelig. Et lite barn, som var en levende del av et elsket menneske, måtte vel være den største trøst man kunne ha? En mann som var intelligent nok til å bli en suksessrik kirurg kunne vel ikke klandre barnet for morens død? Eller hadde kjærligheten til konen vært så sterk at alt som minnet ham om henne ga liv til sorgen?

– Paolo flyttet hjem, slik at jeg kunne hjelpe ham med å fostre opp Ella, forklarte Maria.

Så dette huset tilhørte altså Romano-familien. Kanskje Louise ikke hadde noen nøkkelposisjon her likevel.

– Og jeg flyttet til Christchurch. Louise snakket som om hun syntes hun hadde ofret mye for barnebarnet sitt. – Og jeg overtar gjerne det fulle og hele ansvaret for oppdragelsen av Danielle.

Det fulle og hele ansvaret? Hadde ikke faren ansvaret for sin lille datter? Kjempet disse to bestemødrene om å få foreldreretten til Danielle? Det hersket utvilsomt en underlig atmosfære i dette huset. Tvilen om hvorvidt det ville være klokt å si ja til jobben innhentet henne igjen, og den måtte ha avspeilet seg i ansiktet hennes.

– Det er ikke det at han ikke er glad i Ella, innskjøt Maria hastig. – Men det har ikke vært lett for ham. Han har alltid vært så samvittighetsfull når det gjelder jobben, og det har vært en slags trøst for ham å bruke enda mer tid på karrieren. Han er lite hjemme.

– Han har en krevende jobb. Jenna festet blikket på Danielle igjen, som akkurat nå strevde med å ta av seg skoene. – Det er fint at dere begge kan tre støttende til.

– Det er en selvfølge for meg. Louise hørtes nesten fornærmet ut. – Danielle er alt jeg har igjen etter min datter. Mitt eneste barn.

– Paolo er også enebarn, påpekte Maria. Hun løftet hånden i en unnskyldende gest mot Jenna. – Både Louise og jeg er enker, la hun til, som om det forklarte alt.

Dette barnet betydde svært mye for dem begge, siden hun var den eneste som kunne føre slekten videre. Jenna visste at italienske familiebånd var sterke, og Louise virket fast bestemt på å ta del i Danielles oppdragelse.

De var like bestemte begge to, og det virket som om de konkurrerte med hverandre.

Mellommenneskelige konflikter kunne ha svært negativ innvirkning på en arbeidssituasjon. Og når de eksisterte på en hjemlig arena med kulturelle ulikheter, inkludert en utenforstående som hun selv, kunne arbeidsmiljøet bli uholdbart. Varselklokkene klang allerede høyt og klart i Jennas ører.

Det gjorde også Daniellas gråt. Maria reiste seg øyeblikkelig og gikk bort til lekegrinden. Babyen løftet armene, og Jenna så at det ikke var lett for den eldre kvinnen å løfte henne opp.

– Å kjære, du er våt. Maria ga piken et kjærtegn. – Du trenger en ren bleie, cara.

– Jeg kan gjøre det. Louise reiste seg med elegante kroppsbevegelser og tok babyen i armene sine før noen rakk å protestere. – Du kan vise Jennifer leiligheten.

Skulle hun bli vist rundt i en hybelleilighet hun ikke skulle bo i bare for å fordrive tiden mens Danielle fikk ny bleie?

– Ja, selvfølgelig! Maria virket mer enn villig til å påta seg oppdraget. – Bli med meg, Jenna.

Jenna fulgte motvillig etter Maria. Den atskilte leiligheten lå i den eldste delen av huset, og var forbundet med resten av bygningen via en kort passasje som ledet ut fra et stort og skinnende rent kjøkken. En annen eldre kvinne var travelt opptatt ved kjøkkenbenken. Hun løftet blikket nysgjerrig da Maria førte Jenna over det flisbelagte gulvet.

– Dette er Jenna, opplyste Maria. – Jeg skal vise henne hybelleiligheten. Jeg håper hun vil bli her og hjelpe oss med Ella. Jenna, dette er Shirley. Hun hjelper meg i huset. Vi forventer ikke at du skal påta deg husarbeid. Eller matlaging. Jeg elsker å lage mat. Jeg holder kveldskurs hvor jeg lærer folk å lage italiensk mat.

Shirley sendte Jenna et mønstrende blikk. – Du kommer til å like leiligheten, forsikret hun. – Vil dere ha en kopp kaffe når dere er ferdige?

– Kanskje senere, svarte Maria. – Når Paolo kommer hjem. Hun ivret etter å skyve Jenna inn døren til den delen av huset som en gang måtte ha vært tjenerbolig.

Leiligheten bar preg av at den nylig var blitt pusset opp. Stuen var liten, men smakfullt innredet. Den hadde både fjernsyn, musikkanlegg og en velfylt bokhylle. Soverommet var lunt og komfortabelt, og det var også et delikat badeværelse der, og en liten kjøkkenkrok med mikrobølgeovn og fasiliteter for brygging av kaffe og te.

– Du vil selvfølgelig få full adgang til hovedkjøkkenet. Og til vaskerommet, opplyste Maria. – Og vi har … hva er det de kaller det? En sånn babyradio …

– Ella kan noen ganger ha vanskelig for å sovne, fortsatte hun. – Men det er sjelden hun våkner om natten når hun først har sovnet. Maria hevet øyenbrynene spørrende. – Hva synes du?

Shirley hadde rett. – Det er en koselig leilighet, svarte Jenna oppriktig.

– Sier du ja til stillingen?

Jenna kunne ikke skjule tvilen og usikkerheten sin. – Kan jeg spørre hvordan dere har klart dere frem til nå?

– Vi hadde en annen barnepike. Hun forlot oss for to dager siden. Louise … fant henne upassende. Det oppsto en krangel mellom dem og … Maria trakk oppgitt på skuldrene, en gest som antydet at når man først falt i unåde hos Louise, var det ingen vei tilbake.

– Mrs Gibbs liker visst ikke meg heller.

– Det er ikke bare opp til henne å avgjøre dette. Det er Paolo som har det siste ordet i denne saken. Men Maria sukket og kastet et blikk over skulderen mot døren som hadde lukket seg bak dem. – Louise er meget overbeskyttende overfor Ella, sa hun. – Og overfor Gwendolyns minne. Jeg liker ikke å si det, men hun tror at enhver kvinne som kommer inn i dette huset vil …

– Legge an på Danielles far? fullførte Jenna hjelpsomt. Det var en svært attraktiv mann hun hadde sett posere på bryllupsbildet. Og dette huset røpet at han måtte være velstående. Hans gode rykte som suksessrik kirurg var dessuten et ess i ermet, og mange kvinner syntes nok at den sydlandske stamtavlen hans var eksotisk og forlokkende.

Maria nikket trist. – Jeg vet at det er latterlig. Jeg håper selvfølgelig at Paolo en dag finner en ny kvinne og at Ella kan få søsken, men Louise vil gjøre alt for å forhindre at en annen kvinne tar Gwendolyns plass.

Jenna måtte nesten le. Louise Gibbs ville nok blitt et skrekkeksempel av en svigermor. – Jeg har absolutt ingen interesse av å inngå et forhold på dette tidspunktet i livet, sa hun. – Jeg er lykkelig som singel.

Og det stemte. Jenna hadde ingen ønsker om å gjøre livet sitt mer komplisert enn det allerede var og utsette seg for flere skuffelser. Og selv om hun hadde vært åpen for et nytt kjærlighetsforhold, verdsatte hun andre verdier enn en manns utseende og tykkelsen på pengeboken hans. Intelligens, for eksempel. Evnen til å vise medfølelse med andre mennesker. Humoristisk sans. Toleranse …

– Så du vurderer å si ja til jobben?

Jenna festet blikket på den andre kvinnen. – Jeg skjønner fremdeles ikke hvorfor dere vil ha en barnepike med mine kvalifikasjoner.

Maria svarte ikke med det samme. Så sukket hun resignert igjen. – Du har sikkert registrert at Louise er mye yngre enn meg. Jeg var nesten førti da jeg fikk Paolo, og Gwen var tjue år yngre enn ham. Louise er bare førtito. Jeg er syttifire og helsen er ikke så god som den en gang var, tilføyde Maria stille. – Jeg har artritt. Og noe annet jeg ikke husker navnet på.

– Osteoporose?

– Ja. Maria nikket. – Og noe med blodet … Å, hva heter det igjen? La pressione alta.

Oversettelsen var innlysende. – Høyt blodtrykk? Hypertensjon?

Maria nikket igjen. – Si. Aksenten hennes var blitt mer tydelig, og engelsken mer stotrende. – Og nå har jeg fått vite at jeg har diabetes. Den vanskelige typen.

– Type 1? Trenger du insulininjeksjoner?

– Ja. Iniezone. Med nåler. Jeg må begynne med dem snart. I morgen, kanskje. Jeg skal til legen da. Det er vanskelig. Engelsken min er ikke så god som den burde vært etter mer enn tjue år her i Nuova Zelanda. Shirley har hjulpet meg mye, men hun kan ikke så mye mer enn jeg. Vi er som … hvordan skal jeg si det? Den blinde som leder den blinde.

Jenna begynte å forstå hvorfor intervjuet hadde gitt henne en så spesiell følelse. Det var ikke babyen som var den potensielle pasienten. Det var Maria. Den eldre kvinnen rørte ved armen hennes. Det føltes nesten som en bønn.

– Paolo trenger tid til å forsone seg med farsrollen. Jeg vil ikke at han skal tvile på min evne til å hjelpe familien. Hvis vi hadde bodd i Italia, ville alt vært lettere. Men Paolo kan ikke gi avkall på jobben sin, og familiebåndene er ikke like sterke i dette landet … Hvis Louise tar Ella med seg til Auckland, vil vi miste henne og det ville blitt en … tragedia.

De mørkebrune øynene som fortsatt var klare og kvikke til tross for den høye alderen, fyltes med tårer. – Det er ikke meg selv jeg tenker på, fortsatte Maria. – Louise har et annet syn på barneoppdragelse enn vi har, andre meninger om hvordan man skal oppdra en bambino. Men Ella trenger sin pappa. Og han trenger henne. Han har bare ikke skjønt det ennå.

Jenna ville med andre ord gå inn i et emosjonelt minefelt. Med en lidenskapelig italiensk familie på den ene siden og en kald og egenrådig kvinne på den andre, som mest sannsynlig var besatt av minnet om sin døde datter. Det ville ikke bli den enkle jobben hun hadde forestilt seg, men det var heller ikke lett å skuffe denne kvinnen som viste så stor omsorg for andre.

Denne omsorgen for andre som hun hadde sett hos Maria, ble en  påminnelse om hennes egen mor. Jenna hadde hatt et sterkt ønske om å hjelpe moren, men hun hadde ikke kunnet gjøre annet enn å sørge for at de siste månedene ble så komfortable for henne som mulig.

Men hun kunne hjelpe Maria.

– Jeg må tenke litt på det, svarte hun.

– Selvfølgelig. Men Marias skuldrer sank litt og hun mumlet et eller annet på uforståelig italiensk. Så blunket hun vekk de siste tårene. – Bli med tilbake til stuen. Paolo lovet at han skulle prøve å komme hjem tidsnok til å treffe deg, slik at du slipper å komme tilbake for enda et intervju.

*

Kanskje Paul Romano var en mann som holdt ord.

For kirurgen kom gående inn hoveddøren i samme øyeblikk som Maria og Jenna kom ut fra kjøkkenet og Louise dukket opp på trappeavsatsen med Danielle i armene.

Et kort øyeblikk sto alle tause.

Atmosfæren ble plutselig elektrisk, og Jenna måtte trekke pusten dypt inn.

Louise festet grepet om Danielle; hun virket fast bestemt på å demonstrere sin rett til å være der. – Se, Danielle, utbrøt hun høyt og tydelig. – Pappa er hjemme.

Marias hjertelige velkomstsmil bleknet idet blikket hennes forflyttet seg fra sønnen til kvinnen som holdt barnebarnet i armene. Den spente stemningen var til å ta og føle på.

Men det var først da Jenna innså at det slett ikke var Louise som hadde makten og kontrollen i dette huset, at luften for alvor slo gnister. Mannen på fotografiet hadde vært underdimensjonert. Den virkelige personen var nesten for imponerende til å være sann.

Han var simpelthen for tiltrekkende der han sto, iført en mørk dress som minnet litt om bryllupsantrekket. Den eneste detaljen som sto i kontrast til den perfekte fremtoningen, var den store leketøyssjiraffen som dinglet fra den samme hånden som holdt en smal dokumentkoffert.

Han virket dessuten blid og sjarmerende. Men smilet var godt innøvd og sto i kontrast til de forskende øynene, som var enda litt mørkere enn datterens. Han nikket kort. Det samme nikket som en ny operasjonssykepleier ville fått, tenkte Jenna.

Den anstrengte atmosfæren ble brutt da dokumentkofferten ble plassert ved siden av et antikt paraplystativ, og Paul Romanos pekefinger lekte litt med Danielles silkeglatte krøller.

– Ciao, cara. Han holdt frem sjiraffen, som Louise tok imot mens hun ristet på hodet. – Du skjemmer henne bort, Paul. Hun har allerede en hel zoologisk hage.

Danielle var ikke interessert i lekedyret. Men hun smilte og vred seg rundt i Louises favntak med utstrakte armer. – Pa-pa!

Men faren hadde allerede snudde seg bort.

– Paolo, dette er Jenna Freeman.

Denne gangen rakte han frem en hånd. – Hyggelig å hilse på deg, miss Freeman.

Engelsken hans var perfekt. Den dype stemmen hadde et sjarmerende snev av italiensk aksent som gjorde at man fikk lyst til å høre mer. Og håndgrepet var fast. Denne gangen var øyekontakten mer personlig. Nesten gjennomborende. Hvis Jenna hadde funnet den fysiske tilstedeværelsen til denne mannen overveldende, var effekten av den fysiske kontakten enda sterkere.

Litt skremmende, kanskje?

Men Jenna aktet ikke å la seg skremme. Holdningen hans antydet at han ikke aktet å gi henne mer oppmerksomhet enn han pleide å gi enhver underordnet ansatt, men det spilte ingen rolle. For Jenna hadde ingen intensjoner om å arbeide for denne mannen.

Ikke etter at hun hadde vært vitne til hvordan han nettopp hadde ignorert sin datters bønn om kontakt. Han måtte være både kald og hjerteløs når han kunne overse de små barnearmene som strakte seg forhåpningsfullt mot ham. Og var «pa-pa» det eneste ordet Ella hadde lært? Sprunget ut av ren desperasjon, kanskje?

Selv om Paul syntes det var vanskelig å være alenefar for babyen, fortjente hun å komme foran alt annet.

Men Jenna fikk slett ikke inntrykk av at han var en kaldhjertet mann. Tvert imot, faktisk, noe som bare vekket nysgjerrigheten hennes enda mer for hvordan denne familien egentlig fungerte.

Jenna ble plutselig klar over at hun hadde stirret litt for lenge på Paul Romano.

At Maria smilte begeistret.

Og at Louise hadde et blikk som var like truende som en skarpladet rifle.

Jenna trakk hånden hastig til seg.

Det faktum at han nølte med å slippe hånden hennes, kom ikke som en overraskelse. Denne mannen var vant til å bestemme, til å få viljen sin. Jenna følte seg truffet av et glimt i blikket hans som minnet om ergrelse. Eller kanskje resignasjon.

Hun visste instinktivt at det ikke var rettet mot henne. Men han var sannsynligvis like oppmerksom på den ladede atmosfæren som hun selv var.

– Kom denne veien, miss Freeman. Jeg skal ikke oppholde deg lenge.

Han førte henne inn i rommet hvor hun var blitt intervjuet av bestemødrene. Han overså attestene hennes som fremdeles lå fremme på salongbordet, men Jenna hadde en fornemmelse av at han allerede kjente  innholdet.

– Så … navnet ditt er Jennifer?

– Jeg foretrekker Jenna.

Smilet hans var virkelig sjarmerende. – Det gjør jeg også, svarte han. – Det høres nesten italiensk ut.

Så forsvant smilet, og blikket som hvilte på Jenna ble skarpt.

– Du er en høyt kvalifisert sykepleier. Hvorfor søker du på en jobb hvor du ikke vil få mye bruk for kompetansen din?

– Jeg trenger forandring.

– Hvorfor?

Jenna trakk pusten. Han gikk rett på sak. Greit nok for henne. Hun kunne like gjerne være ærlig.

– For seks måneder siden søkte jeg om et års permisjon fra jobben, for å kunne pleie mor. Hun led av en uhelbredelig kreftsykdom, og jeg ønsket å pleie henne selv i stedet for å sende henne til et pleiehjem. Jenna kjempet for å holde stemmen under kontroll, men hun kunne ikke hjelpe for at den sprakk litt. – Slutten kom dessverre tidligere enn jeg hadde forventet.

Ansiktet til mannen som satt overfor henne myknet mens hun snakket, og stemmen lød varmere.

– Det var leit å høre.

Medfølelsen hans la seg som et svøpende teppe om henne. Den var uventet og oppriktig, og hun kjente til sin forskrekkelse at tårene ikke var langt unna. Hun blunket hardt. Det burde ikke komme som en overraskelse at Ellas far viste henne slik omtanke. Han var tross alt en mann som hadde elsket sin døde kone så høyt at det var vanskelig for ham å knytte kjærlighetsbånd til barnet deres.

– Du tok et riktig valg, erklærte han. – Familien er viktigere enn alt annet, ikke sant?

– Jo. Spesielt når det gjaldt det eneste gjenlevende familiemedlemmet Jenna hadde hatt.

– Så du ønsket ikke å vende tilbake til jobben på sykehuset med én gang?

– Det var ikke mulig. Og permisjonen ga meg også en fin mulighet til å tenke over om det er dette jeg virkelig vil. Om det er der jeg vil fortsette å jobbe.

– Du er i tvil?

Ja, Jenna var usikker på om hun ønsket å gå tilbake til den gamle jobben, siden Simon arbeidet på samme sykehus. Han ville sikkert benytte enhver anledning til å vise frem sin nye forlovede.

Paul ville ha forstått henne, tenkte Jenna plutselig. Han visste hvor mye familien betydde. Han ville ikke ha gjort slutt på et kjærlighetsforhold fordi en høyt elsket og syk mor gjorde krav på tiden og oppmerksomheten hennes. Han ville ikke ha gitt henne et ultimatum og bedt henne velge mellom en pleiehjemsplass til moren eller å miste ham.

Moren hadde på et vis gitt henne en siste gave. Reddet henne fra å bli værende i et forhold som aldri ville blitt bra nok for henne.

– Jeg trenger en ny start, hørte hun seg selv si. – Og jeg har lekt litt med tanken på å flytte til Christchurch.

Paul nikket, før han plutselig fikk tankefulle rynker i pannen. – Det bekymrer meg litt at det følger en tidsbegrensning med ditt opphold her, innrømmet han. – Stakkars Danielle har vært nødt til å forholde seg til mange forskjellige omsorgspersoner. Han nølte et øyeblikk, som om han var usikker på om han skulle utdype temaet. Så senket han blikket mot papirene på bordet. – Det ville være til vår fordel å få en barnepike med dine kvalifikasjoner, selv om det er midlertidig. Han nikket besluttsomt idet han løftet blikket igjen. – Jeg ønsker det aller beste for Danielle. Jobben er din hvis du vil ha den.

Jenna åpnet munnen for å si at hun måtte tenke over det. At hun hadde noen betenkeligheter siden hun ville bli nødt til å samarbeide med svigermoren hans. Men det ville være uhøflig av henne å snakke negativt om hans datters bestemor. Dessuten kostet Jennas nøling henne sjansen til å si noe i det hele tatt.

For Paul hadde allerede reist seg. Intervjuet var tydeligvis over. En personsøker som var festet til beltet hans begynte å pipe idet han holdt døren åpen for henne, og han strøk raskt forbi Maria og Louise mot en telefon som sto på et bord i hallen.

Etter noen sekunder kommuniserte han med sykehuset.

– Hva viste ultralydundersøkelsen? Hvordan var elektrolyttprøvene? hørte Jenna ham spørre.

Han lyttet oppmerksomt en stund, som om han hadde glemt alle de som sto rundt ham.

– Det høres ut som en partiell tilstopping, men jeg vil ikke at en tre dager gammel baby skal utsettes for flere plager. Sørg for å gjøre alt klart på operasjonssalen. Jeg er på vei.

Paul hentet dokumentkofferten, sendte moren et unnskyldende smil og vinket raskt farvel.

Så var han borte, like fort som han hadde kommet.

– Jeg beklager, sa Maria. – Det må ha oppstått en akutt situasjon.

– Jeg burde gå nå, jeg også, sa Jenna.

En veggklokke begynte å kime.

– Himmel, er klokken så mye? Louise gikk bort til Maria for å gi fra seg babyen. – Jeg har en middagsavtale i kveld.

Danielle og lekesjiraffen ble overlatt til Marias armer idet Jenna snudde seg mot dem for å ta farvel, og synet av den lille pikens ansikt fikk hjertet hennes til å synke i brystet. Danielle stirret mot døren som faren nettopp hadde lukket etter seg. Øynene hennes sto fulle av tårer og var i ferd med å flomme over, men det kom ikke en lyd fra henne.

Hva slags baby var det som gråt uten en lyd?

Jenna løftet blikket og fikk en følelse av at Maria hadde lest tankene hennes. En del av den fortrolige samtalen mellom dem gjentok seg i hodet hennes.

Ella trenger sin pappa. Og han trenger henne. Han har bare ikke skjønt det ennå.

Og kanskje hadde han heller ikke skjønt at et kjærtegn var en mye mer dyrebar gave enn et leketøy. Ella hadde tydeligvis en hel dyrehage med utstoppede lekedyr, men hvor mye fysisk kontakt hadde hun med faren sin? Jenna hadde en mistanke om at den var svært begrenset, hvis den i det hele tatt eksisterte.

Louise trakk på seg jakken. – Samme tid i morgen? Hun ventet ikke på svar. – Farvel, Jennifer. Hyggelig å møte deg. Jeg håper du finner den jobben du søker her i Christchurch.

Jenna ventet til Louise befant seg på den andre siden av døren. Et bluss av sinne over de avvisende ordene fra denne lite hyggelige kvinnen, hadde vært nok til å gi henne kampviljen tilbake.

Nok til at hun ønsket å beskytte det uskyldige barnet fra et menneske som Louise. Det var en følelse som var sterk nok til å overskygge skepsisen og tvilen hun hadde kjent mot å påta seg denne jobben.

Jenna løftet hånden og strøk en tåre vekk fra Danielles rosenrøde kinn. Så smilte hun til Maria.

– Når vil du at jeg skal begynne?

– Du er tidlig våken i dag, Jenna.

– Det er bare fordi en annen ville stå tidlig opp. Jenna smilte til Paul, før hun plantet et kyss på det mørke hodet som hvilte mot skulderen hennes. Mest for å skjule forlegenheten som sikkert avspeilte seg i hennes eget ansikt.

Dette var første gang hun var alene med Paul etter intervjuet. I halvsøvne hadde hun hadde reagert på lydene som kom fra Ellas rom. Hvorfor hadde hun ikke tatt seg tid til å børste håret? Og hvorfor hadde hun dratt på seg disse klærne som tilfeldigvis hadde ligget fremme? Hennes mest slitte dongeribukser og en falmet T- skjorte ville neppe gjøre inntrykk på arbeidsgiveren.

Ella hadde fortsatt på seg sin rosa pyjamas. Den uforståelige og tilfredse pludringen hun hadde underholdt Jenna med på vei ned trappen fra andre etasje, opphørte brått. Babyen hadde tommelen i munnen mens hun iakttok farens bevegelser ved kjøkkenbenken. En kanne med kaffe sto klar, og Paul smurte smør på en skive ristet brød.

– Vil du ha kaffe, Jenna?

– Takk, men jeg tar en kopp litt senere. Jeg gikk ned for å hente mer melkepulver til Ella. Det er tomt i barneværelset.

– Hvordan har hun det i dag?

– Hun virker mye bedre. Nesen hennes renner fortsatt litt, og det var hostingen hennes som vekket meg. Men hun er blid og fornøyd. Jeg fortsetter å gi henne paracetamol for å holde feberen nede.

– Fint. Paul delte opp toasten og ga den ene delen til Ella. Hun tok imot gaven med et overrasket rop som fikk både Paul og Jenna til å smile.

– Mor hadde rett, sa Paul. – Det er betryggende at en erfaren sykepleier har omsorgen for Ella.

– Det er nok bare et mildt og ufarlig virus.

Men de rosende ordene varmet henne langt inn i hjertet. Eller var det Pauls uventede tilstedeværelse som fylte henne med varme? Kanskje Jenna burde vekke Ella tidlig litt oftere, slik at Paul fikk være mer sammen med datteren. Hittil hadde de knapt sett ham om morgenen, og de så ham sjelden mer enn en times tid på kveldstid, før Ella ble lagt. Et samvær som lett kunne bli spolert på grunn av syke pasienter som gjorde krav på kirurgens ekspertise.

De trengte å være mer sammen. Mye mer.

Ella og Paul. Ikke Paul og Jenna. Hun hadde så vidt rukket å få et inntrykk av familiesituasjonen og gli inn i en daglig rutine, men målet hennes var krystallklart. I løpet av en kort uke hadde Ella rukket å vinne  hjertet hennes, og utfordringene som ventet på Jenna var viktigere enn noe annet. Hun hadde seks måneder på seg til å hjelpe og oppmuntre far og datter til å knytte seg til hverandre på en naturlig måte. Og det hadde aldri vært viktigere for henne å lykkes med en oppgave.

– Hun liker toasten din. Smør og marmelade ble klint utover de runde barnekinnene. Ideen hennes om å spørre Paul om han ville holde Ella, ble forkastet. Tenk om han ble nødt til å bytte ut den hvite, plettfrie skjorten?

Paul bød Ella en ny bit av toasten, som hun tok imot, men unnlot å spise. Denne gangen rakte hun den mot faren, som om hun ville gi gaven tilbake. Paul la ikke merke til det, for blikket hans var festet på klokken.

– Den er nesten seks. Jeg må dra.

Jenna nikket. – Ja, det er onsdag. En av dine travle dager i operasjonssalen, ikke sant?

Et øyenbryn gled opp. – Kjenner du arbeidsrutinene mine så godt allerede?

– La meg tenke … Jenna dukket idet det smørdekte brødstykket i Ellas hånd kom litt for nær håret hennes. – Du opererer på mandager og fredager også, du tar imot pasienter på poliklinikken tirsdag og torsdag og du har legevisitt på sykehuset minst én gang daglig. Du har også mange administrative forpliktelser, undervisningstimer og selvfølgelig mange akutte oppdrag.

Begge øyenbrynene til Paul hadde nå flyttet seg opp til de mørke krøllene som skjulte deler av pannen hans.

Jenna prøvde å la være å rødme, samtidig som hun bestemte seg for å gripe muligheten som bød seg frem.

– Ella ser deg ikke så ofte, begynte hun forsiktig, – og moren din gleder seg alltid til du kommer hjem.

Men Maria fikk neppe fornemmelsen av å ha svelget en sommerfuglsverm mens hun ventet på at Paul skulle komme hjem …

Jenna begynte nesten å forstå Louise. Det var slett ikke så underlig at den andre bestemoren til Danielle var overbevist om at enhver kvinne som kom i nærheten av Paul ville kaste seg over ham. Han var uten tvil den mest attraktive mannen Jenna hadde møtt.

Høy og mørk. Spenstig og slank – med en myndig utstråling som mange kvinner sikkert fant uimotståelig. Og så var det stemmen. Den var som mørk sjokolade, med et svakt hint av utenlandsk aksent, og som av og til slo om til flytende italiensk når han snakket med moren. Man var ikke en heteroseksuell kvinne hvis man forble uberørt av noe slikt.

Det ville nok gå over av seg selv, hvis hun bare fikk tid på seg. Tid til å forsone seg med at hun var blitt offer for en naturlig fysisk reaksjon på en sympatisk og tiltrekkende mann. Jenna visste at en følelsesmessig distraksjon ville være til hinder for henne. En katastrofe, faktisk.

Hun kunne ikke la de skje.

Det skulle ikke skje.

Hun måtte opptre profesjonelt. Hun burde ikke ha kommet med en slik personlig kommentar. Ikke så lenge det manglet mange brikker i dette puslespillet av en familie.

Jenna forsøkte å åpne Ellas knyttede hånd for å fjerne det mosede brødet.

– Står det noe interessant på timeplanen din i dag? spurte hun med hverdagslig tonefall.

Paul tømte kaffekoppen, tydelig lettet over at hun hadde skiftet samtaleemne. Moren hans fortalte ham ofte at han arbeidet altfor mye, og han ønsket ikke at Danielles barnepike skulle bli medlem av samme klubb. – En tre år gamme gutt. Darren Symes. Han har Wilms’ tumor.

– Begrenset til den ene siden?

Overraskelsen over å bli stilt et intelligent, medisinsk spørsmål i sitt eget hjem, gledet ham. Det var tydeligvis mange fordeler med å ha en erfaren sykepleier som barnepike. Paul plasserte det tomme kaffekruset i oppvaskkummen og skrudde på vannet for å vaske hendene.

– Jeg håper det. Vi har ikke funnet noen metastaser, men vi er fremdeles litt usikre når det gjelder den andre nyren. Og jeg må selvfølgelig være veldig påpasselig, slik at hele svulsten blir fjernet.

– Hvilke symptomer hadde han?

– Stor mage. Legen oppdaget forhøyet blodtrykk, og en urinprøve bekreftet at det var blod i urinen. Ultralydundersøkelsen avslørte nyresvulst. Paul tørket hendene på et håndkle. – Jeg må gå.

– Lykke til.

Jenna sendte ham et oppmuntrende smil. Et smil som røpet at hun forsto betydningen av jobben som ventet ham. Og at hun hadde stor tro på at han ville lykkes.

Det likte han.

Han likte også at han for første gang på et helt år kunne dra på jobb og konsentrere seg om arbeidsoppgavene, uten å engste seg for hva som foregikk hjemme.

Takket være Jenna.

En helt spesiell barnepike. Det var bra at Louise ikke kunne se henne akkurat nå, for Jenna så ut som om hun nettopp hadde tumlet ut av sengen. Mørke krøller danset om skuldrene hennes, velbrukte klær satt stramt om en feminin og velskapt kropp som vanligvis var godt skjult under de klassiske blusene og skjørtene hun brukte. Og hun hadde et ansikt som ikke behøvde sminke for å skille seg ut i mengden.

Ikke at det spilte noen rolle for ham hvordan Jenna så ut. Ethvert menneske som var i stand til å forandre atmosfæren i dette huset så merkbart i løpet av en uke, ville ha vært velkommen. Paul hadde ikke sett moren sin så glad og tilfreds på lang tid.

Han ble klar over at han brukte ekstra lang tid på å tørke hendene. At han ikke hadde det like travelt med å komme seg til sykehuset som han pleide. Det måtte skyldes denne nye og positive atmosfæren som hadde oppstått i huset.

Jo, alle var blitt gladere etter at Jenna kom.

Bortsett fra Louise, selvfølgelig. Men hvis Paul skulle være helt ærlig, så bidro svigermorens misnøye til at han selv kjente seg enda mer tilfreds. Kanskje hun nå endelig ville gi opp.

Og reise hjem.

Paul smilte idet han løftet hånden for å røre ved Danielles krøller.

– Verdere piu tardi, cara. Ser deg senere.

Men Jenna fikk ikke mer enn et hastig blikk til farvel.

Ikke det at han ville hatt problemer med å legge lokk på den hormonelle reaksjonen som lurte under overflaten. Han hadde lært seg å takle den i løpet av de siste atten månedene. Det var kun Danielle og moren hans som ville høste fordelene av den skarpe intelligensen, smilet som alltid lå klart på leppene hennes, den rolige stemmen og hånden som helt sikkert var myk og varm.

Han forlot huset og gikk mot garasjen. Det kjentes godt å komme ut. Noen ganger var det urovekkende vanskelig å beholde konsentrasjonen og virkelighetsperspektivet når han var sammen med Danielles barnepike.

Alt så lysere ut nå, men han måtte trå forsiktig. Ikke glemme sine egne feilgrep og det de hadde lært ham. Men han kunne aldri glemme, kunne han vel? Danielle var et levende bevis på hva som kunne gå galt.

*

– Hva viser den?

– Tolv komma tre. Jenna holdt frem det lille apparatet som målte blodsukkerverdien, slik at Maria kunne se tallene.

– Det er høyt, ikke sant?

– Målet vårt er å få det enda lavere, men det er bedre enn i går, og du skal uansett ha insulindosen din. Jenna stanset opp for å kile Danielle, som akkurat nå krøp rundt på gulvet i Marias soverom. Babyen lo og løftet armene. – Bare en gang til, dokka mi, sa Jenna. – Jeg skal gi Nonna sprøyten og måle blodtrykket hennes, og så skal vi alle tre ha en ordentlig frokost. Er du sulten, eller er magen din fortsatt full etter toasten du spiste?

– Det er så godt å ha deg her, Jenna. Maria fjernet bomullsdotten hun hadde holdt mot fingren etter det lille stikket hun hadde fått i fingertuppen. Hun laget en grimase da hun så sprøytespissen. – Jeg hater nåler.

– Men du vet at du nesten ikke vil kjenne noe.

– Det er ventetiden som er verst.

– Ja, samtykket Jenna. Hun ventet hun også. Grublet over hvordan hun best kunne utnytte tiden når Paul kom hjem fra jobb om kvelden.

Hun skulle ønske at de så mer til ham enn de gjorde.

Vær forsiktig med hva du ønsker deg!

Jenna ristet av seg den mentale advarselen. Hun skulle takle  utfordringene som den nye jobben ville gi henne.

– Jeg kommer aldri til å klare dette selv.

Med et smil om munnen gned Jenna innstikksstedet hvor hun hadde satt insulindosen. – Jeg tror du kan klare alt det du bestemmer deg for, Maria. Det kan ikke ha vært lett for deg å flytte til et nytt land, langt bort fra venner og familie, for å fostre opp sønnen din her.

Maria trakk på skuldrene. – Faren hans ønsket det, så da ble det slik. Broren hans dro til Australia og fikk stor suksess. Roberto drømte om suksess her i Nuova Zelanda. Den eldre kvinnen brettet opp ermet og så på mens Jenna festet blodtrykksmansjetten rundt overarmen hennes. – Dette kan jeg ikke gjøre selv.

– Det behøver du heller ikke. Når vi vet at blodtrykket ditt har stabilisert seg med de nye medisinene, trenger du bare å sjekke det når du er hos doktor Barry. Han er en hyggelig mann, forresten. Og en dyktig lege, etter hva jeg kunne se.

– Han var veldig overrasket og imponert over at du kom sammen med meg til undersøkelsen.

Jenna smilte. – Jeg tror han var mer overrasket over at du har leid inn en privat sykepleier.

Maria ristet på hodet. – Jeg så at han betraktet deg mens du lekte med Danielle. Da vi var på vei ut sa han: « Du har funnet en skatt i henne, Maria.» Og jeg svarte: «Det vet jeg.»

Jenna konsentrerte seg om kvikksølvsøylen på blodtrykksapparatet, og slapp ut luften i mansjetten samtidig som hun prøvde å skjule hvor glad og forlegen Marias lovprisning gjorde henne. – Fint. Hundreogfemti over nitti. Det samme som i går. Hun skrev ned måleresultatet i en notatbok. – Nå er det på tide at du får i deg litt frokost. Jeg vil ikke at du skal bli hypoglykemisk og skjelvende igjen.

– Det føles som om dette har tatt styringen over livet mitt, sukket Maria. – Alle disse stikkene i fingeren. Sprøytene og dietten. Prøver som må tas hver eneste dag! Jeg må passe klokken hele tiden og sørge for at jeg ikke glemmer noe.

– Det vil nok ta en stund før du blir vant til det. Jenna løftet opp Danielle, som var på vei mot døren. Hun hadde fortsatt på seg sin søte, rosa pyjamas, og med sine dansende krøller var hun simpelthen uimotståelig. Jenna ga henne et kyss på kinnet før hun snudde seg mot Maria. – Du vil bli forbauset over hvor fort det blir en hverdagslig rutine. Som å pusse tenner. Når vi vet hvordan kroppen din reagerer på insulinet og hvilken effekt trening og kosthold har på deg, burde det holde med to injeksjoner daglig.

De passerte den brede korridoren. Døren til baderommet var til venstre, og Jenna visste at døren på høyre side førte inn til Pauls soverom.

Hun stanset opp. – Jeg burde kle på Ella før vi går ned.

– Hvorfor det? Maria rusket i Ellas krøller og kysset henne. – Hva er så galt med å spise frokost i pyjamas?

– Ingenting. Begge lo og gikk sammen ned trappen. – Er du sikker på at det er greit at jeg har på meg dongeribukser?

– Du må bruke de klærne du føler deg vel i, Jenna. Jeg skal snart ta på meg noen gamle, velbrukte klær selv. Det er en fin dag, så jeg skal pusle litt i hagen.

– Men det er onsdag i dag.

Maria sukket. – Si. Det stemmer.

Onsdag var ikke bare Pauls travleste dag på operasjonssalen. Det var også en av de faste ukedagene for Louises visitt i Hamilton Drive.

*

Hun meldte sin ankomst mens de fremdeles satt på kjøkkenet. Ellas latter over sine egne forsøk på å få grøt og eplemos alle andre steder enn inn i sin egen munn, stilnet brått.

Louise bøyde seg for å kyss Ella, men trakk seg brått tilbake. – Hva er det hun har fått i håret sitt?

– Grøt. Jenna smilte. – Jeg skal vaske henne. Det er dessuten på tide å få på seg ordentlige klær.

– Ja. Louise mønstret Jennas dongeribukser. Shirley, hushjelpen, sørget for at hun ikke fikk sjansen til å komme med en ny sarkastisk bemerkning.

– Kaffe, mrs Gibbs?

– Ja. Svart. Uten sukker.

Shirley fanget Jennas blikk idet hun passerte Louises stolrygg. Blikket til hushjelpen var oppgitt. Men Jenna forsto at det også var ment som en oppmuntring. De hadde en lang og krevende dag i vente.

En dag som ikke begynte så bra.

– Jeg skal gå en tur med Danielle, erklærte Louise da Jenna kom tilbake med Ella.

Når været tillot det, var spaserturene blitt en fast rutine de dagene Louise besøkte dem – minst tre ganger i uken.

– Hun liker å vise henne frem, hadde Shirley betrodd Jenna mandag kveld. – Derfor pynter hun henne i alle disse fjonge klesplaggene hun kjøper hele tiden.

Som den søte kjolen og de blanke lakkskoene Jenna hadde tatt på henne denne morgenen.

– Jeg er sikker på at hun pådro seg forkjølelsen på en av disse turene med Louise, hadde Shirley tilføyd.

En forkjølelse hun fremdeles ikke var helt frisk av.

– Jeg vet ikke om det er så lurt å ta henne med ut i dag, sa Jenna til Louise. – Hun har hatt feber, og hostet litt i natt.

– Hun ser ikke syk ut. Louise tok Ella ut av Jennas armer. – Og det er en nydelig dag.

Jenna kunne ikke motsi noen av påstandene. Ella så virkelig bedre ut, selv om hun hadde spist svært lite av grøten sin. Og det var en fin dag. En av disse vakre, skyfrie høstdagene med solskinn som fremdeles varmet. Hvis de hadde blitt hjemme, ville hun selv ha oppmuntret Danielle til å leke litt ute i hagen.

Hun fanget Marias blikk og så uroen som lyste i øynene hennes over at Jenna, den erfarne sykepleieren, fryktet at hennes dyrebare Ella ennå ikke var helt frisk. Hvis Paul hadde vært der, tenkte Jenna, ville han ha avgjort dette umiddelbart, og ingen ville ha våget å protestere. Men hvis Jenna satte foten ned, var det lite sannsynlig at Louise ville godta beslutningen hennes. Maria ville ta kraftig til motmæle, og Jenna kunne plutselig befinne seg midt i en hjemlig krigssone.

– Kanskje for en liten stund, hørte hun seg selv foreslå. – Det er en varm og fin dag.

– Jeg tar med et klesskift til henne, sa Louise. – Og en varm jakke. Jennifer, gjør henne klar, er du snill.

Jenna gikk opp trappen til annen etasje, ergerlig på seg selv. Hvis hun hadde befunnet seg på en sykehusavdeling iført uniform i stedet for et par slitte dongeribukser, ville hun ikke ha nølt med å utøve autoritet og myndighet på vegne av et hjelpeløst barn.

Men her hadde hun ingen myndighet. Ikke stor nok, i alle fall. Louise ville bli en formidabel motstander, og hun måtte ikke glemme at det var hennes misnøye som hadde sendt den siste barnepiken ut av huset. Jenna kunne ikke forstå hvordan Louise hadde inntatt en slik maktposisjon – det var enda en manglende bit i puslespillet.

Hvis Jenna ønsket å beholde denne jobben og lykkes med utfordringene hun hadde gitt seg selv, måtte hun gå forsiktig i dørene. Og det fantes ikke grunner som var sterke nok til å holde Ella innendørs i dag. Selv Paul hadde virket tilfreds med datterens helsetilstand samme morgen.

*

Telefonbeskjeden de mottok klokken halv tolv om at Louise hadde truffet en venn som hun skulle spise lunsj sammen med på en kafé, var ikke overraskende, men den var bekymringsfull. Østavinden var kald nok til å drive Maria inn fra hagen, hvor hun hadde tatt hånd om tomatplantene sine.

Jenna ga beskjeden videre, og tilføyde at hun håpet Louise ikke ville  sitte ute med Ella.

– Nei, det gjør hun nok ikke. Men Maria kastet et bekymret blikk på klokken. – Hun må komme tilbake når det er tid for Ellas formiddagslur.

Jenna spiste lunsj på kjøkkenet sammen med Maria og Shirley og Shirleys ektemann John, som hjalp til med hagearbeidet. Hun kunne ikke la være å kaste regelmessige blikk mot vinduet, på mørke, drivende skyer som skygget for solen. Da klokken ble halv to hadde temperaturen sunket dramatisk, og Ella hadde ennå ikke kommet tilbake.

– Kanskje jeg burde dra og hente dem med bilen min, foreslo Jenna til slutt. – Selv om de spiser lunsj innendørs, er det et kvarters spasertur hjem. Jeg liker ikke tanken på at Ella skal være ute i dette været. Det ser ut som det kan begynne å regne hvert øyeblikk.

– Vi kan ringe mobilnummeret hennes og finne ut hvilken kafeteria de er på, foreslo Shirley.

Men det var ikke nødvendig, for i samme øyeblikk hørte de inngangsdøren bli åpnet, og et par sekunder senere kom Louise trillende inn på kjøkkenet med barnevogn og en gråtende baby.

– Hun er bare litt trett, sa Louise som om hun ville forsvare seg selv idet Maria løp til for å løfte opp barnebarnet.

– Dio mio!  Hun er glovarm!

– Det ble kaldt   og jeg måtte kle på henne jakken, forklarte Louise.

– Jenna? Marias bedende stemme lød nesten desperat, men Jenna hadde allerede reist seg fra stolen. Instinktet sa henne at noe var galt.

Hun tok Ella fra Maria og begynte å kle av henne de varmeste klærne, men hun var fortsatt like het og hun nektet å svelge den flytende, febernedsettende medisinen som Shirley hentet på Jennas oppfordring. Det som imidlertid bekymret Jenna mer enn noe annet, var Ellas rask, anstrengte pust.

Det var viktig at hun fikk roet barnet ned. Jenna holdt Ella tett inntil seg, slik at det lille hodet hvilte mot hennes egen skulder. Hun vugget henne frem og tilbake mens hun hvisket beroligende ord.

– Alt kommer til å bli bra, jenta mi … Alt kommer til å bli bra.

Maria sto like ved og tvinnet hender med dype bekymringsrynker i pannen. Shirley kastet skarpe, anklagende blikk mot Louise, samtidig som hun hentet medisiner og en våt ansiktsklut. Louise selv virket uberørt av alt oppstyret. Hun forsynte seg med kaffe og satte seg ved bordet.

Ellas gråt stanset til slutt, og det var først da Jenna fikk bekreftet det hun fryktet. Babyen hadde alvorlige pustevansker. De små neseborene vibrerte, og brystmusklene trakk seg tilbake for hvert anstrengte åndedrag. Barnet brukte lengre tid på å puste ut enn inn, og Jenna kunne høre svake pipelyder. Pusten var dessuten rask. Altfor rask.

– Vi må kjøre Ella til sykehuset, erklærte hun.

Maria ble blek og gjorde korsets tegn. Louise løftet blikket brått.

– Dette er latterlig! Hun er bare trett og forkjølet. Jeg er lei for at vi ikke kom tilbake tidligere, men jeg møtte Gerald, mannen jeg spiste middag med forrige uke. Han inviterte meg på lunsj og … jeg kunne ikke avslå, kunne jeg vel?

Shirley utstøtte et foraktelig fnys, men ingen av dem brydde seg om å svare Louise.

– Kan noen skaffe en bil? ba Jenna. – Jeg vil ikke slippe Ella før jeg må. Hvis hun begynner å gråte igjen, vil det forsterke pusteproblemene hennes.

– Får hun ikke puste? Å nei … Maria svinset rundt dem som en hønemor. – Men hun virket så mye bedre i morges, tilføyde farmoren gråtkvalt. – Jeg skjønner ingenting!

– Det begynte som en mild virussykdom, og symptomene ble holdt i sjakk med febernedsettende medisin. Hvis det hadde vært en vanlig forkjølelse, ville ikke tilstanden hennes forverret seg slik den har gjort.

– Du burde ha skjønt at det var mer enn en vanlig forkjølelse. Du er jo sykepleier. Louise reiste seg fra stolen. – Jeg håper du ikke mener at dette er min feil.

– Det som er viktig nå er at vi får Ella til sykehus, så hun får den behandlingen hun trenger hvis tilstanden forverrer seg.

– Jeg henter bilen, sa John.

– Jeg blir også med, forkynte Maria bestemt.

– Jeg også, erklærte Louise.

Maria stanset brått på vei mot døren. – Vent! Jeg må ringe Paolo og fortelle at vi er på vei.

Jenna ble usikker. Paul burde få vite at datteren hans var på vei til akuttmottaket, men hva ville han tro hvis han fikk en oppskaket telefon fra moren sin på høyrøstet italiensk? Det hørte med til jobben hennes å sørge for at alle beholdt roen, forhindre at det oppsto en stresset stemning rundt Ella.

– Kanskje Shirley burde gjøre det, foreslo hun. – Så slipper vi å bli forsinket. Hun så på hushjelpen. – Si til ham at jeg er litt bekymret og at vi kommer inn, så Ella kan bli ordentlig undersøkt.

*

Det var ikke på denne måten Jenna hadde ønsket å se mer til Paul Romano. Hun burde være mer forsiktig med hva hun ønsket seg.

Begge bestemødrene var blitt bedt om å gå til venterommet for pårørende, og Ella satt på Jennas kne inne i et avlukke på akuttmottaket. Babyen begynte å gråte hvis noen prøvde å ta henne ut av Jennas armer. Så lenge hun var sammen med barnepiken sin, var hun rolig nok til at personalet fikk holde en oksygenmaske mot ansiktet hennes, for å øke oksygenverdien i blodet.

– Hvor stor er metningsgraden?

– Nitti prosent. Barnelegen som var tilkalt for å undersøke Ella, kvakk til da han hørte det skarpe, uventede spørsmålet som ble stilt bak ryggen hans. Paul hadde dukket opp, iført grønne operasjonsklær, og han var tydelig utålmodig etter å finne ut hva som foregikk.

Jenna var glad for at hun hadde Ella i armene sine, for at den lille piken gjorde krav på oppmerksomheten hennes. Hun var dessuten takknemlig for samtalen mellom de to legene, for det ga henne anledning til å kaste stjålne blikk på Paul.

Hun hadde aldri sett ham slik.

Bekymringen for datteren fikk kirurgen til å virke enda mer alvorlig og profesjonell, nesten dyster. Eller skyldtes det at de nå befant seg på hans territorium?

Jenna ble enda en gang slått av mannens reserverte holdning overfor barnet sitt. Han oppførte seg som en lege som snakket om en pasient. Bortsett fra hans sedvanlige måte å hilse på Ella på, et lekent fingergrep om Ellas krøller, hadde ikke Paul forsøkt å trøste sin syke datter. Ingen kjærtegn. Ingen trøstende ord.

Var Jennas håp om at far og datter skulle få et varmt forhold til hverandre, en uoppnåelig drøm?

Den grønne arbeidsdressen satt løst om kroppen hans. En dyp V-hals avslørte mørkt, krøllete hår på brystet.

Jenna kjente seg nesten forlegen. Som om hun skulle ha møtt sjefen sin idet han var på vei ut av dusjen med bare et håndkle knyttet om midjen.  Hun kjente at hun rødmet.

Dette var latterlig! Hun oppførte seg som om hun aldri skulle ha sett  en kirurg i grønne arbeidsklær før.

Men hun hadde aldri vært involvert i privatlivet deres, hadde hun vel? Jenna følte seg ukomfortabel. Som om hun trådte over en slags udefinerbar grense.

– Du må legge henne inn, kom det fra Paul.

– Ja.

– Har du en foreløpig diagnose?

– Tette luftveier, mest sannsynlig forårsaket av RS-virus. Vi skal forsøke med en viral nesevask i håp om å identifisere den patogene årsaken, men det vil ikke få konsekvenser for den medisinske behandlingen på dette stadiet.

– Og hvordan vil du behandle henne?

– Vi gir oksygen for å opprettholde oksygennivået i blodet. Vi skal også gi henne næring intravenøst eller via en magesonde gjennom nesen. Vi skal selvfølgelig holde et våkent øye med henne, og overføre henne til den intensive barneavdelingen hvis tilstanden forverrer seg.

– Hva med røntgenbilde av brystet?

– Det er neppe nødvendig, siden hun har de typiske, kliniske symptomene.

Disse typiske, kliniske symptomene som sto listet opp i alle lærebøker om barnesykdommer, hadde fått en svært personlig mening for Jenna nå når hun satt med Ella i armene sine. Babyen var feberhet, og hun gned nesen sin mot Jennas skulder mens hun kastet urolig på hodet. Den lille barnekroppen virket slapp, og pusten var fortsatt anstrengt og rask.

Stakkars unge. Jenna hadde aldri hatt en så sterk medfølelse for en pasient før. Hun vugget Ella i armene sine og trakk oksygenmasken enda tettere inntil det blussende ansiktet.

Pauls oppmerksomhet ble brått rettet mot Jenna. – Hvorfor ventet du så lenge med å bringe henne inn?

De grønne klærne og kroppen som befant seg under dem var glemt. Det var også forlegenheten som hadde plaget henne. Den urettferdige antydningen hans om at hun kunne klandres for Ellas tilstand, fikk henne til å rette ryggen i trass.

– Vi kom så fort jeg oppdaget at hun hadde vanskelig for å puste.

Blikket hans boret seg fremdeles inn i henne, men Jenna skulle ikke bli den første som trakk øynene til seg. Som om hun følte seg skyldig.  Vekten av Ellas slappe kropp og bekymringen hun følte for barnet var tung nok å takle. Og nå truet skyldfølelsen med å overmanne henne, selv om den var uberettiget.

– Du er barnesykepleier. Skulle tro du ville ha skjønt hva som feilte henne lenge før det ble nødvendig med en akutt sykehusinnleggelse. De rosende ordene han hadde gitt henne samme morgen om hvor fornøyd han var med omsorgen hennes for Ella, var visst allerede glemt.

Han var barnelege. Han hadde selv sett hvor frisk og opplagt Ella hadde virket klokken seks samme morgen, da han matet henne med brødbiter fra sin egen frokost. Og han måtte vite hvor raskt et barns helsetilstand kunne forverre seg.

– Mrs Gibbs tok med seg Ella ut på tur.

– Og du tillot det? Paul stirret på henne med vantro. Som snart ble erstattet med skuffelse. Jenna kjente seg plutselig skamfull. Han hadde rett til å være skuffet over henne. Erkjennelsen av at hun hadde sviktet i sin profesjonelle rolle var så heftig at Jenna følte blikket hans som et knyttneveslag.

Det hadde ingen hensikt å prøve å forsvare seg, eller påpeke at han burde ha oppdaget Ellas sykdomssymptomer selv.

Hun hadde kanskje ingen reell grunn til å føle skyld, men i Pauls øyne hadde hun forsømt sin plikt overfor barnet hans. Det var ille nok at en barnepike forsømte sin plikt, men for en spesialutdannet sykepleier var det enda mer utilgivelig.

Ingen ville ha sett skamrødmen i kinnene hennes hvis ikke Paul hadde stanset opp på sin vei ut, trukket fra forhenget og snudd seg mot henne igjen.

– Min mor fortalte meg at Ella foretrekker din omsorg fremfor noen annens akkurat nå.

Jenna løftet hodet.

– Hun vil trenge noen som kan være sammen med henne så lenge hun er her på sykehuset. Dag og natt.

Jenna nikket. Hun satte pris på at Paul innså hvor viktig det var at Ella ikke ble overlatt til fremmede. Kanskje han brydde seg om henne likevel. Mange babyer ble overlatt til sykepleierne om natten fordi familiesituasjonen gjorde det nødvendig. Andre måtte til og med skilles fra foreldrene sine på dagtid også, men det var bevist at helbredelsesprosessen til barn som hadde sine kjente og kjære rundt seg, var mye bedre enn hos dem som ikke hadde det.

– Jeg vil gjerne at den personen skal være deg. Stemmen hans hadde en tvilende undertone. Som om Paul var blitt overtalt – mot sin egen overbevisning.

Hadde Louise sagt at hun selv ikke var i stand til å takle en slik forpliktelse?

Var Paul bekymret for at lange dager og søvnløse netter sammen med et sykt barn ville bli en for stor belastning for hans egen mor?

Eller var han blitt nødt til å stanse en pågående konkurranse om omsorgen for Ella mellom de to bestemødrene?

Jenna hadde vanskelig for å tro at noen av disse forklaringene lå til grunn for avgjørelsen hans. Paul Romano var ikke en mann som lett lot seg overtale til å endre beslutning, og det ville ha vært mulig å sette opp en vaktplan som innbefattet både Louise og Maria.

Var han villig til å gi henne en ny sjanse?

I så fall måtte hun sørge for å fremstå som mer pålitelig enn hun hadde gjort hittil i jobben. For sin egen selvrespekts skyld, om ikke annet. Dessuten ønsket hun å være den som tok vare på Ella.

– Ja, selvfølgelig, svarte Jenna.

– Fint.

Ansiktsuttrykket hans myknet litt, like brått og uventet som under det første jobbintervjuet. Kanskje han egentlig ikke klandret henne for  situasjonen. Han var bekymret for datteren sin, og han hadde kanskje innsett at han hadde latt frustrasjonen gå ut over Jenna. Det kunne nesten oppfattes som en slags unnskyldning.

– Jeg ser deg på avdelingen. Paul nikket høflig til Jenna og legen som hadde undersøkt Ella, og gikk sin vei.

Den andre legen betraktet Jenna nysgjerrig. – Så du er pediatrisk sykepleier?

– Ja.

– Og du jobber som privat barnepike?

– Det er bare midlertidig. Jeg tok et års permisjon fra jobben for å pleie min mor som var uhelbredelig syk. Men … slutten kom mye raskere enn forventet.

– Det var leit å høre. Legens blikk stanset ved forhenget i avlukket, hvor Paul nettopp hadde forsvunnet. – Det må være en utfordrende jobb for deg?

– Jeg har nettopp begynt. Og så skjedde dette. Jenna la kinnet sitt mot Ellas varme hode.

– Du er i hvert fall fortrolig med rutinene på en barneavdeling. Legen smilte idet han så Jenna gi babyen et varsomt kyss. – Og jeg kan se at du er glad i lille Ella. Hun er en heldig liten pike.

– Jeg håper bare at hun kommer seg gjennom dette uten flere komplikasjoner.

– Vi skal holde dere her til hun er utenfor fare. Kom, jeg følger dere til barneavdelingen. Dere får enerom; vi vil ikke at RS-viruset skal spre seg.

Jenna fulgte etter legen. De skulle plukke opp Ellas bestemødre underveis til avdelingen.

En avdeling hvor alle Pauls pasienter lå. Han ville sannsynligvis gå visittrunder to ganger om dagen, og bli tilkalt for å ta seg av kompliserte og akutte sykdomstilfeller når som helst på døgnet.

Ella ville se mye mer til faren sin i løpet av de neste dagene enn hun gjorde hjemme.

Jennas hjerte gjorde et byks.

Det ville hun selv også gjøre.

